## La Generalitat promociona la Comunitat Valenciana com a destinació inclusiva en l’Orgull de Manchester

*** Turisme CV presenta l’oferta turística de la Comunitat Valenciana en la Community Lane del Manchester Pride, un dels esdeveniments més rellevants del calendari LGBTQ+ al Regne Unit
* La consellera Marián Cano defén un model de turisme LGBTQ+ basat en la solidaritat, la transversalitat i la diversitat i destaca la celebració a València dels Gay Games 2026**

Turisme Comunitat Valenciana participa en la celebració de l’Orgull (*Pride*) de Manchester que se celebra este cap de setmana amb l’objectiu de promocionar l’oferta turística de la Comunitat Valenciana especialitzada en el segment LGBTQ+.

La consellera d’Innovació, Indústria, Comerç i Turisme, Marián Cano, ha destacat el compromís del Consell amb el turisme LGBTQ+ i ha subratllat que no es tracta únicament d’un producte turístic, sinó “d’un producte de valors, de solidaritat, de transversalitat i de diversitat”.

En el marc de l’esdeveniment, Turisme CV disposa d’un espai de 9 m² en la zona expositiva Community Lane del Manchester Pride. A més, l’Oficina Espanyola de Turisme reforça la presència de la Comunitat Valenciana compartint estand. D’esta manera, es promociona el conjunt de l’oferta turística de la destinació, amb especial atenció a les propostes més sol·licitades pel col·lectiu LGBTQ+. En este sentit, es valora la celebració dels Gay Games 2026 en la ciutat de València.

El Manchester Pride és considerat un dels esdeveniments més destacats del calendari LGBTQ+ al Regne Unit i constituïx una plataforma privilegiada per a donar a conéixer la Comunitat Valenciana en el principal mercat emissor internacional.

Segons les últimes dades publicades per l’INE referents als resultats del primer semestre de 2025, el Regne Unit continua sent la nacionalitat més rellevant per al turisme en la Comunitat Valenciana, amb l’arribada d’1.436.861 visitants britànics fins a juny, la qual cosa suposa un increment de l’1,3 % respecte a 2024. A més, el gasto realitzat per estos turistes ascendix a 1.493,8 milions d’euros en els sis primers mesos de l’any.

Fecha: 24/08/2025